Naomi Watts

Naomė Vots (, g. 1968 m. rugsėjo 28 d. Kentas, Anglija) – Didžiosios Britanijos aktorė ir filmų prodiuserė, 2 kartus nominuota Oskarui už vaidmenis juostose „21 gramas“ (2003 m.) ir „Pragaras rojuje“ (2012 m.).

Biografija

Šeima 

Naomė gimė Šoreheme, Kente, velsietės Myfanwy Edwards ir anglo Peterio Wattso, grupės „Pink Floyd“ garso inžinieriaus šeimoje. Šeima, kurioje dar augo vyresnysis brolis Benas, iširo kai Naomei buvo 4. Vaikai liko su motina ir dažnai keitė gyvenamąją vietą, tuo tarpu tėvas, 1974 m. palikęs „Pink Floyd“, po 2 metų mirė nuo heroino perdozavimo.

Po šio įvykio jie persikėlė į šiaurinę Velso dalį ir apsistojo pas motinos tėvus. Čia jie pragyveno 3 metus ir Naomė lankė pradinę mokyklą, kurioje buvo mokoma velsiečių kalba, kol motina nusprendė persikelti į Londoną. 1978 m. ši vėl ištekėjo (vėliau irgi išsiskyrė), o vaikai ėmė mokytis Thomaso Millso vardo mokykloje Sufolke. Čia Naomė pirmą kartą išreiškė norą tapti aktore.

1978 m. motina su dviem vaikais ir patėviu persikėlė į Sidnėjų Australijoje, iš kur buvo kilusi jos močiutė. Čia motina įsidarbino televizijoje, kur tapo stiliste, kostiumų dizainere ir daug prisidėjo prie televizijos reklamų bei muilo operos „Return to Eden“ kūrimo. Motinos paskatinta, Naomė ėmė lankyti vaidybos pamokas, kur susipažino su kita būsima aktore Nikole Kidman, vėliau tapusia jos geriausia drauge, bei nusifilmavo keliose televizijos reklamose.

Karjera 
Naomė mokėsi Morsmano ir Šiaurės Sidnėjaus mergaičių mokyklose, tačiau neišlaikė egzaminų. Įsidarbinusi saldumynų parduotuvėje Sidnėjuje, 18-metė Naomė nusprendė tapti modeliu. Agentūra, su kuria ji pasirašė sutartį, išsiuntė dirbti į Japoniją, tačiau ir ši veikla jai nesisekė. Grįžusi į Sidnėjų, Naomė dirbo reklamos srityje, taip pat žurnale „Follow Me“ mados redaktoriaus padėjėja. Atsitiktinis kvietimas dalyvauti dramos kursuose paskatino ją mesti darbą ir pamėginti siekti aktorės karjeros.

Pirmasis jos vaidmuo buvo juostoje „For Love Alone“ 1986 m., o prie filmo kostiumų kūrimo prisidėjo ir jos motina. Vėliau Naomė gavo vaidmenis keliose reklamose ir pasirodė keliose serialo „Hey Dad…!“ serijose.

1989 m. filmo „Dead Calm“ premjeroje Nikolė Kidman supažindino Naomę su režisieriumi Johnu Duiganu. Šis pasiūlė šiai vaidmenį juostoje „Flirting“, kurioje taip pat vaidino Kidman bei Thandie Newton. Filmas buvo sėkmingas ir pateko tarp 10 geriausių 1991 m. Australijos juostų. Tais pačiais metais Naomė gavo vaidmenis serialuose „Brides of Christ“, „Home and Away“, tačiau atsisakė filmuotis draminiame seriale „A Country Practice“ „nenorėdama įstrigti muilo operose dvejiems ar trejiems metams“, nors vėliau šio sprendimo gailėjosi.

Po metų Naomė nuvyko į Los Andželą, kur susipažino su jau populiarėjančios Holivude Kidman agentais. Susižavėjusi galimybėmis, ji netruko persikelti į JAV. 1993 m. gavusi nedidelį vaidmenį filme „Matinee“, Naomė kurį laiką vis grįždavo į Australiją, kur filmavosi tokiose juostose kaip „Wide Sargasso Sea“, „The Custodian“ bei „Gross Misconduct“, kuriame pirmą kartą atliko pagrindinį vaidmenį.

Vis dėlto karjera Holivude jai nesisekė, finansai išseko, o agentai, su kuriais ją supažindino Kidman, vėliau tiesiog jos neprisimindavo. Kurį laiką Naomė netgi dirbo aukle pas Kidman ir Tomą Kruzą.

1995 m. jai pagaliau pavyko gauti vaidmenį filme „Tank Girl“, kuris nors ir buvo finansiškai nesėkmingas, tam tikros auditorijos vadinamas kultiniu ir padėjo Naomei gauti keletą nepagrindinių vaidmenų, o 1996 m. filme „Children of the Corn IV“ ji buvo pagrindinio vaidmens atlikėja.

1997 m. Naomė vaidino australų dramoje „Under the Lighthouse Dancing“ bei trumpai rodytame seriale „Sleepwalkers“. Ji dalyvavo filmų, vėliau tapusių pelningais ir žinomais, aktorių atrankose, tačiau galiausiai režisieriai pasirinkdavo kitą: „The Postman“, „The Devil‘s Advocate“ ar „Meet the Parents“.

Aktorės proveržio vaidmeniu tapo 2001 m. režisieriaus Deivido Lynčo filmas „Mulholland Drive“, vėliau nominuotas Oskarui, o pati Naomė pelnė Saturno nominaciją.
2002 m. ji nusifilmavo Japonijos siaubo filmo „Ringu“ amerikietiškoje versijoje „The Ring“. Juosta sulaukė teigiamų atsiliepimų, tarsi patvirtindama, kad aktorės sėkmė „Mulholland Drive“ nebuvo atsitiktinė. Po sėkmingo vesterno „The Outsider“, 2003 m. pasirodęs filmas „21 Grams“ pelnė Naomei Oskaro nominaciją bei keletą kitų apdovanojimų. Aktorės populiarumas vis labiau augo, o siūlomi vaidmenys, su kuriais ji puikiai susidorodavo, dar labiau kėlė jos vertę: „We Don‘t Live Here Anymore“, „The Assassination of Richard Nixon“ ir „I Heart Huckabees“. 2005 m. ji vaidino filmo „The Ring“ tęsinyje „The Ring Two“, kuris, nors ir nebuvo toks sėkmingas kaip pirmasis, sulaukė teigiamo aktorės darbo įvertinimo. Kur kas sėkmingesnis buvo jos darbas režisieriaus Piterio Džeksono perdirbinyje „King Kongas“, pelniusiame 3 Oskarus, o Naomei – Saturno apdovanojimą.

Po keleto sėkmingų vaidmenų 2007 m. ji nusifilmavo režisieriaus Michael Haneke 1997 m. juostos „Funny Games“ perdirbinyje, kuriame pasakojama apie grupės jaunuolių įkalintą namuose šeimą. Filmas debiutavo 2007 m. Londono filmų festivalyje.

Po 2 metų pertraukos, per kurią Naomė susilaukė 2 vaikų, 2009 m. ji grįžo vaidmeniu politiniame trileryje „The International“ kartu su Clive Owen bei Sundance kino festivalyje rodyta juosta „Mother and Child“, kuri sulaukė teigiamų kritikų įvertinimų. 2010 m. Kanų kino festivalį atidarė režisieriaus Vudžio Aleno komedija „You Will Meet a Tall Dark Stranger“, kuriame kartu su ja vaidino Antonio Banderas, Freida Pinto ir Anthony Hopkins, o filmas „Fair Game“ buvo trečiasis, kuriame ji filmavosi kartu su aktoriumi Šonu Penu.

2011 m. Naomė kartu su Danieliu Kreigu bei Reičel Vais vaidino trileryje „Dream House“, o su Leonardo DiCaprio – Klinto Istvudo režisuotame filme „Dž. Edgaras“. 2012 m. pasirodžiusi drama „Lo Impossible“ apie 2004 m. Indijos vandenyno pakrantes nusiaubusį cunamį, paremta tikra moters Maria Belon ir jos šeimos istorija, pelnė jai antrą Oskaro nominaciją.

Asmeninis gyvenimas 
Naomė nebuvo ištekėjusi. Karjeros pradžioje ji palaikė artimus ryšius su režisieriumi Stephenu Hopkinsu, vėliau – su aktoriumi Heathu Ledgeriu.

2005 m. ji susipažino su aktoriumi Lievu Schreiberiu . 2007 m. jiedu susilaukė pirmo sūnaus Alexandre „Sasha“ Pete, o 2008 m. – Samuelio „Sam“ Pete. 2016 m., po 11 kartu praleistų metų, Naomė ir Lievas išsiskyrė.

Po vaidmens filme „The Painted Veil“ 2006 m. aktorė susidomėjo budizmu ir tapo vegetare.

Gražiausių moterų rinkimai 

 Žurnalas „People“ „50 Most Beautiful People“ (2002 m.)
 Žurnalas „Empire“ (Australija) „Sexiest Female Movie Star“ – 14 vieta (2002 m.)
 Žurnalas „Forbes“ „Power in Entertainment“ – 76 vieta (2005 m.)
 Žurnalas „Entertainment Weekly“ „Entertainers of the Year“ – 3 vieta (2005 m.)
 Tinklalapis AskMen.com „Most Desirable Women“ – 29 vieta (2006 m.)
 Žurnalas „FHM“ „100 Sexiest women in the World“ – 99 vieta (2006 m.)
 Žurnalas „FHM“ (Prancūzija) „100 Sexiest women in the World“ – 2 vieta (2006 m.)
 Žurnalas „FHM“ (Didžioji Britanija) „Most Eligible Women“ – 2 vieta (2006 m.)

Filmografija ir apdovanojimai

Vaidmenys kine

Vaidmenys televizijoje

Šaltiniai

Nuorodos 

 IMDb profilis

Jungtinės Karalystės aktoriai